Xavier Gravelaine

Xavier Gravelaine (født 5. oktober 1968 i Tours) er en fransk tidligere fotballspiller. Han var kjent som en talentfull, venstrebeint offensiv spiller med et vanskelig temperament som førte til en karriere preget av disiplinære utfordringer.

Gravelaine startet seniorkarrieren med suksessfulle låneopphold i lavere divisjoner før moderklubben  lot ham gå til  i 1991. Her dannet han en angrepsrekke med Stéphane Paille for en gjeldstynget klubb som med femte plass på tabellen ble 1991/92-sesongens største overraskelse i Ligue 1. Med fjerde plass på toppscorerlisten tiltrakk Paille mer oppmerksomhet enn Gravelaine. Påfølgende sesong stod imidlertid Gravelaine i sentrum da han med tyve mål scoret nest mest mål i Ligue 1.

Den gode innsatsen for Caen ble belønnet med innkalling til landslaget på høsten 1992 og en overgang til  sommeren 1993. Gravelaine debuterte for  14. oktober 1992 i en VM-kvalifiserings-seier over  i en offensiv midtbaneposisjon på venstre side.

Hos Paris Saint-Germain ble han seriemester i sin første sesong, men befant seg i skyggen av mer framtredende spillere. Derfor gikk han på utlån til  i 1994/95-sesongen hvor han fikk bedre mulighet til å vise seg fram. Hos Strasbourg gjenforenes han med sin gamle trener fra Caen, Daniel Jeandupeux. Låneoppholdet blir vellykket, sett bort fra at han en periode blir satt ut av laget grunnet gnisninger med Jeandupeux og visse spillere. 

Ved retur til hovedstaden befant Gravelaine seg fortsatt i en rolle han ikke kunne leve med. Paris St-Germain hadde solgt stjernespiller David Ginola til , men nyervervelser i form av Patrice Loko, Julio Cesar Dely Valdes og Youri Djorkaeff blokkerte veien til plass på laget. Med bare fem seriekamper spilt av 1995/96-sesongen gikk han igjen på utlån. Denne gangen til nyopprykkede .

Sommeren 1996 var han en av en rekke nyrekrutterte spillere nyopprykkede Marseille sikret seg i bestrebelsen på å gjenvinne sin posisjon blant eliten av fransk fotball. Gravelaine hadde en god første sesong hos Marseille. Med femten scorede mål ble han klubbens mestscorende. Påfølgende sesong hos ambisiøse Marseille gikk ikke fullt så bra, så trener Rolland Courbis valgte derfor å satse videre på andre spillere.

Gravelaine signerte så for  der han utmerket seg mest for sin kritiske holdning til klubbens disposisjoner. Allerede etter et halvt år gikk ferden videre for et nytt opphold hos Paris Saint-Germain som del av en byttehandel mot Nicolas Ouédec. Trener Artur Jorge, som for andre gang hadde signert ham for hovedstadsklubben, mistet imidlertid jobben tre måneder etter Gravelaines ankomst. Innkommende trener Philippe Bergeroo hadde ikke samme tiltro til Gravelaine, og de to havnet på kant med hverandre.

Paris Saint-Germain lot ham gå vederlagsfritt til  i november 1999. Watfords trener Graham Taylor hentet Gravelaine til klubben for å bøte på lagets scoringsvegring. Gravelaines rykte for disiplinære utfordringer kom til skue allerede i sin tredje kamp for Watford da han ble utvist i et hjemmetap for , og med det pådro seg suspensjon over de to påfølgende kampene. Gravelaine viste glimtvise tegn på klasse, som da han 28. desember 1999 scoret to mål i en 3-2 hjemmeseier over Southampton. Etter tre måneders opphold i England vendte Gravelaine tilbake til Frankrike da  i januar 2000 kom på banen med et tilbud Watford valgte å slå til på. Hos Le Havre endte sesongen med nedrykk fra Ligue 1. 

Regjerende seriemester  hentet ham foran 2000/01-sesongen. De åtte kampene han spilte for Monaco ble hans siste i fransk toppdivisjon.

Karriereoversikt

Referanser

Eksterne lenker 
 
 Profil hos Fédération Française de Football
 Profil hos France Football

Franske fotballspillere
Franske landslagsspillere i fotball
Fotballspillere for FC Nantes Atlantique
Fotballspillere for SM Caen
Fotballspillere for Paris Saint-Germain FC
Fotballspillere for RC Strasbourg
Fotballspillere for EA Guingamp
Fotballspillere for Olympique de Marseille
Fotballspillere for Montpellier HSC
Fotballspillere for Watford FC
Fotballspillere for Le Havre AC
Fotballspillere for AS Monaco
Fotballspillere for FC Sion
Personer fra Tours